SET ปิดเย็นรูดหนัก 28 จุด กังวลวิกฤตค่าเงินตลาดเกิดใหม่ฉุดเศรษฐกิจชะลอตัว
SET ปิดเย็นรูดหนัก 28 จุด กังวลวิกฤตค่าเงินตลาดเกิดใหม่ฉุดเศรษฐกิจชะลอตัว โดยดัชนีตลาดหุ้นไทยวันนี้ปิดที่ระดับ 1,686.37 จุด ลบ 28.04 จุด หรือ 1.64% ด้วยมูลค่าการซื้อขาย 6 หมื่นล้านบาท
5 ก.ย. 2561

ผู้สื่อข่าวรายงานว่า ดัชนีตลาดหุ้นไทยวันนี้ปิดที่ระดับ 1,686.37 จุด ลบ 28.04 จุด หรือ 1.64% ด้วยมูลค่าการซื้อขาย 60,127.45 ล้านบาท
10 หุ้นกดดัชนีวันนี้

ด้านนายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ ระบุว่า ตลาดหุ้นไทยวันนี้ปรับตัวลงเช่นเดียวกับตลาดหุ้นในภูมิภาคเอเชีย จากความกังวลวิกฤตค่าเงินของประเทศใน Emerging Market ไม่ว่าจะเป็นตุรกี, อาร์เจนตินา, อินโดนีเซีย, อินเดีย ซึ่งส่งผลให้เศรษฐกิจชะลอตัว อีกทั้งปีนี้-ปีหน้าก็ยังไม่มีเม็ดเงินตามมาตรการผ่อนคลายเชิงปริมาณ (QE) เข้ามาลงทุนแล้ว ส่งผลให้เกิดความเสี่ยงที่ Fund Flow จะไหลออก โดยเฉพาะประเทศที่พึ่งพิงเงินทุนไหลเข้ามากก็จะโดนผลกระทบ และประเทศที่มีการขาดดุลบัญชีเดินสะพัดสูงก็จะเปราะบาง ส่วนไทยถือว่ายังแข็งแกร่ง
นอกจากนี้ ในทางเทคนิคดัชนีฯหลุดแนว 1,700 จุด ในทางจิตวิทยาก็ทำให้ปรับตัวลงเร็ว ซึ่งตลาดฯขณะนี้เผชิญความไม่แน่นอนกับปัจจัยต่างประเทศ ทำให้มีความเสี่ยงเพิ่มขึ้น ขณะที่ปัจจัยในประเทศในเรื่องการเลือกตั้งก็ไม่รู้จะเกิดความล่าช้าหรือไม่ และ Fund Flow ก็ไม่เข้ามาอย่างที่คาดไว้
สำหรับเรื่องสงครามการค้าเป็นเรื่องที่ตลาดฯได้รับรู้ไปแล้ว ซึ่งเรื่องนี้จะมีผลต่อเงินดอลลาร์สหรัฐฯอย่างเดียว และเงินก็ไหลเข้าไปที่สหรัฐฯเท่านั้น อย่างไรก็ดี ก็รอดูการเจรจาการค้าระหว่างสหรัฐฯ-แคนาดา จะมีผลออกมาอย่างไร และหลังการทำประชาพิจารณ์ของสหรัฐฯแล้วจะทำอย่างไรต่อไปในการเรียกเก็บภาษีนำเข้าสินค้าจากจีน
ส่วนแนวโน้มการลงทุนในวันพรุ่งนี้ (6 ก.ย.) คาดว่าตลาดฯคงจะยังปรับตัวลง โดยมีแนวรับ 1,680-1,685 จุด ส่วนแนวต้าน 1,700 จุด ทั้งนี้ตลาดฯขึ้นอยู่กับแรงซื้อของกองทุนในประเทศ เนื่องจาก Fund Flow คงจะยังไม่เข้ามาในช่วงนี้
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
CPALL มูลค่าการซื้อขาย 6,890.41 ล้านบาท ปิดที่ 65.25 บาท ลดลง 1.75 บาท
PTT มูลค่าการซื้อขาย 4,165.74 ล้านบาท ปิดที่ 50.50 บาท ลดลง 1.75 บาท
PTTGC มูลค่าการซื้อขาย 2,083.18 ล้านบาท ปิดที่ 78.75 บาท ลดลง 1.50 บาท
BEAUTY มูลค่าการซื้อขาย 1,984.08 ล้านบาท ปิดที่ 10.50 บาท ราคาไม่เปลี่ยนแปลง
IVL มูลค่าการซื้อขาย 1,563.36 ล้านบาท ปิดที่ 57.00 บาท ลดลง 1.25 บาท
ตลาดหุ้นเอเชีย
